b'\n_START_ARTICLE_\nKeanu Reeves\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nIs\xc3\xa4 Samuel Reeves katkaisi yhteyden lapsiinsa Keanuun ja Kimiin teini-i\xc3\xa4ss\xc3\xa4, ja h\xc3\xa4net on tuomittu my\xc3\xb6hemmin huumeiden salakuljetuksesta. Reevesill\xc3\xa4 on ollut useampi is\xc3\xa4puoli. H\xc3\xa4nell\xc3\xa4 on yksi t\xc3\xa4yssisar (Kim) ja yksi paljon nuorempi sisarpuoli (Karina). Reevesin sisar Kim on sairastanut pitk\xc3\xa4\xc3\xa4n leukemiaa. Keanu on ollut sisarensa tukena t\xc3\xa4m\xc3\xa4n vaikean sairauden ajan. _NEWLINE_Julkisuudessa on liikkunut sitkeit\xc3\xa4 huhuja, ett\xc3\xa4 Reeves olisi homoseksuaali, mink\xc3\xa4 h\xc3\xa4n on itse kiist\xc3\xa4nyt. Huhujen taustalla on pari homoseksuaalisesti v\xc3\xa4rittynytt\xc3\xa4 roolia. Reevesin naisyst\xc3\xa4v\xc3\xa4 Jennifer Syme synnytti joulukuussa 1999 kuolleen tytt\xc3\xa4ren. Syme kuoli runsas vuosi parin eroamisen j\xc3\xa4lkeen auto-onnettomuudessa. _NEWLINE_Reeves on soittanut bassoa Dogstar- ja Becky-yhtyeiss\xc3\xa4. H\xc3\xa4n j\xc3\xa4tti v\xc3\xa4liin Speed 2 \xe2\x80\x93 vaara iskee vesill\xc3\xa4 -elokuvan yhtyeen kiertueen vuoksi. Reevesin on v\xc3\xa4itetty olevan kiinnostunut buddhalaisuudesta. N\xc3\xa4yttelij\xc3\xa4 on harrastanut nuorena j\xc3\xa4\xc3\xa4kiekkoa ja omistaa useita moottoripy\xc3\xb6ri\xc3\xa4, joita lahjoitti my\xc3\xb6s Matrix-elokuvien sijaisn\xc3\xa4yttelij\xc3\xb6ille. Samalla h\xc3\xa4n palkitsi my\xc3\xb6s erikoistehoste- ja pukusuunnittelijoita. H\xc3\xa4nen tiedet\xc3\xa4\xc3\xa4n my\xc3\xb6s loukkaantuneen moottoripy\xc3\xb6r\xc3\xa4onnettomuuksissa.\n_START_SECTION_\nN\xc3\xa4yttelij\xc3\xa4nura\n_START_PARAGRAPH_\nReeves oli arvostettu nuorena n\xc3\xa4yttelij\xc3\xa4n\xc3\xa4 ja teki elokuvia (muun muassa River\xe2\x80\x99s Edge), jotka her\xc3\xa4ttiv\xc3\xa4t kiinnostusta taitavissa ohjaajissa. H\xc3\xa4nen n\xc3\xa4yttelij\xc3\xa4nkykyns\xc3\xa4 eiv\xc3\xa4t kuitenkaan kehittyneet odotetulla tavalla ja h\xc3\xa4n jumiutui pitk\xc3\xa4ksi aikaa nuorisoelokuviin. Reeves on usein mielletty kauniiksi pojaksi, jonka n\xc3\xa4yttelij\xc3\xa4nlahjat ovat kyseenalaiset._NEWLINE_Hollywoodin massaelokuvien rinnalla h\xc3\xa4n on kuitenkin esiintynyt lukuisissa pienemmiss\xc3\xa4 ja kunnianhimoisemmissa produktioissa. Monesti Reevesin kvaliteettina on m\xc3\xa4\xc3\xa4ritelty h\xc3\xa4nen viattomuutensa, joka on sopinut h\xc3\xa4nen parhaisiin elokuviinsa (muun muassa Matrix). Reeves on ty\xc3\xb6skennellyt useiden arvostettujen ohjaajien kanssa kuten Bernardo Bertolucci (Pikku Buddha), Gus Van Sant (Matkalla Idahoon, Even Cowgirls Get the Blues ja Last Days), Stephen Frears (Valheet ja viettelij\xc3\xa4t) ja Francis Ford Coppola (Bram Stokerin Dracula). Reevesill\xc3\xa4 on my\xc3\xb6s erikoinen suhde William Shakespeareen, sill\xc3\xa4 h\xc3\xa4n on esiintynyt useammassa siit\xc3\xa4 innoituksensa saaneessa elokuvassa (muun muassa Matkalla Idahoon, Paljon melua tyhj\xc3\xa4st\xc3\xa4). H\xc3\xa4n on my\xc3\xb6s esiintynyt Hamletin roolissa Manitoba Teather Centeriss\xc3\xa4, Kanadassa._NEWLINE_Reeves tekee mielell\xc3\xa4\xc3\xa4n omat stunttinsa ja on saanut stunteistaan palkintojakin. H\xc3\xa4n ei ole saanut mit\xc3\xa4\xc3\xa4n merkitt\xc3\xa4v\xc3\xa4mpi\xc3\xa4 palkintoja, mutta h\xc3\xa4n on saanut t\xc3\xa4hden kuuluisalle Hollywood Walk of Famelle.'